Projektas 


LIETUVOS RESPUBLIKOS
PRIDĖTINĖS VERTĖS MOKESČIO ĮSTATYMO 
13 ir 25 STRAIPSNIŲ PAKEITIMO
ĮSTATYMAS

2000 m.		d. Nr.
Vilnius

(Žin., 1994, Nr.3-40, Nr.58-1136; 1995, Nr.12-261; 1996, Nr.13-343, Nr. 116-2690; 1997, Nr. 98-2479, 117-2997; 2000, Nr.32-891, Nr.64-1918)

1 straipsnis. 13 straipsnio pakeitimas
Pakeisti 13 straipsnio 1 dalies 1 punktą ir išdėstyti jį taip:
“1) 0 – prekėms ir paslaugoms, nurodytoms 25 straipsnyje;”

2 straipsnis. 25 straipsnio pakeitimas

1.	Pakeisti 25 straipsnio 1 dalies 2 punktą ir išdėstyti jį taip:
“2) tarptautinis keleivių ir (arba) krovinių gabenimas (įskaitant papildomas gabenimo paslaugas (pakrovimo, iškrovimo, krovinių tvarkymo ir kitos paslaugos), susijusias su tarptautinių krovinių gabenimu), taip pat tarpininkavimo paslaugos, kai tarpininkaujama teikiant minėtas paslaugas. Taikant šio punkto nuostatas tarptautiniu gabenimu laikomas keleivių ir (arba) krovinių gabenimas maršrutu, kuris prasideda Lietuvos Respublikos teritorijoje, bet baigiasi už Lietuvos Respublikos ribų, taip pat maršrutu, kuris prasideda už Lietuvos Respublikos ribų, bet baigiasi Lietuvos Respublikos teritorijoje, taip pat maršrutu, kuris prasideda ir baigiasi už Lietuvos Respublikos ribų, tačiau eina per Lietuvos Respublikos teritoriją.”

2. Pakeisti ir papildyti 25 straipsnio 1 dalies 5 punktą ir išdėstyti jį taip:
“5) paslaugos, suteiktos už Lietuvos Respublikos ribų (eksportuotos paslaugos):
nekilnojamojo turto agentų ir šio turto vertintojų, rangovų, projektuotojų, architektų paslaugos, statybų techninės priežiūros ir kitos su nekilnojamuoju turtu susijusios paslaugos - kai jos susijusios su nekilnojamuoju turtu, kuris yra ar bus pastatytas už Lietuvos Respublikos ribų;
meno, kultūros, sporto, mokslo, mokymo, švietimo ir pramogų paslaugos, kilnojamojo turto vertinimas, kilnojamojo turto aptarnavimo darbai - kai šios paslaugos fiziškai atliekamos už Lietuvos Respublikos ribų; 
autorių teisių, taip pat gretutinių teisių, teisių naudotis išradimų patentu, pramoniniu dizainu, puslaidininkių gaminių topografija, prekių ir paslaugų ženklu, firmos vardu, slapta formule ar metodu, frančize perdavimas ar teisės naudotis jais suteikimas, taip pat konsultavimo, teisinės, audito, buhalterinės, reklamos, rinkos tyrimo ir viešosios nuomonės apklausos paslaugos, telekomunikacijų paslaugos, programinės įrangos sukūrimas, duomenų apdorojimas, informacijos perdavimas bei sportininkų perleidimas, taip pat tarpininkavimo paslaugos, kai tarpininkaujama suteikiant šioje pastraipoje nurodytas paslaugas - kai šių paslaugų gavėjas yra užsienio valstybės juridinis asmuo. Užsienio valstybės juridiniu asmeniu, taikant šio punkto nuostatas, laikomas pagal užsienio valstybių įstatymus įsteigtas juridinis asmuo, nepriklausomai nuo jo turtinės atsakomybės, kurio veiklą reglamentuoja užsienio valstybių įstatymai ir kurio buveinės yra užsienio valstybėse. Užsienio valstybių įmonių filialams, atstovybėms ar nuolatinėms buveinėms, esančioms Lietuvos Respublikoje, suteiktos paslaugos nelaikomos suteiktomis už Lietuvos Respublikos ribų (eksportuotomis); 
kilnojamojo turto nuoma, kilnojamojo turto lizingas (finansinė nuoma) - kai paslaugos gavėjas yra užsienio valstybės juridinis asmuo, o nuomotojas arba lizingo davėjas pateikia dokumentus, įrodančius, kad turtas bus naudojamas už Lietuvos Respublikos ribų.” 


3 straipsnis. Įstatymo įsigaliojimas
Šis įstatymas įsigalioja nuo 2001 m. sausio 1 dienos.

Skelbiu šį Lietuvos Respublikos Seimo priimtą įstatymą.


RESPUBLIKOS PREZIDENTAS




